เจ้าหญิงไอโกะ โทชิโนะมิยะ

**เจ้าหญิงไอโกะ** (ญี่ปุ่น: 愛子内親王殿下; โรมาจิ: *Aiko Naishinnō* *Denka*; อังกฤษ: Her Imperial Highness Princess Aiko) หรือ **เจ้าหญิงโทชิ** (ญี่ปุ่น: 敬宮; โรมาจิ: *Toshi-no-Miya;* อังกฤษ: Princess Toshi) ทรงดำรงฐานันดรศักดิ์ "ไนชินโน" หรือ เจ้าหญิงชั้นเอกแห่งราชวงศ์ญี่ปุ่น ทรงเป็นพระราชธิดาพระองค์เดียวในสมเด็จพระจักรพรรดินารูฮิโตะกับสมเด็จพระจักรพรรดินีมาซาโกะ จักรพรรดิ-จักรพรรดินีพระองค์ปัจจุบัน

สัญลักษณ์ประจำพระองค์ ดอกโกโยสึสึจิ (ゴヨウツツジ) ที่ประทับหลัก พระตำหนักหลวง () พระราชวังหลวงโตเกียว เขตชิโยดะ กรุงโตเกียว

## พระประวัติ

### การประสูติ
วันที่ 1 ธันวาคม พ.ศ. 2544 (ปีเฮเซที่ 13) มกุฎราชกุมารีมาซาโกะประสูติพระราชธิดา เวลา 14:43 น. ณ โรงพยาบาลสำนักพระราชวัง () พระราชวังอิมพีเรียล กรุงโตเกียว โดยพระราชธิดามีพระวรกายยาว 49.6 เซนติเมตร และมีน้ำหนัก 3,103 กรัม พระองค์ทรงเป็นพระราชธิดาพระองค์แรกและเพียงพระองค์เดียวในมกุฎราชกุมารนารูฮิโตะกับมกุฎราชกุมารีมาซาโกะ  

ในวันเดียวกัน มีการจัดพิธีมอบดาบคุ้มครอง () และมอบชุดฮากามะ (袴) พระราชทานโดยสมเด็จพระจักรพรรดิอากิฮิโตะ โดยจัดวางไว้ที่ข้างเตียงของพระราชธิดา ซึ่งเป็นธรรมเนียมราชสำนักเมื่อมีสมาชิกใหม่ของราชวงศ์ประสูติ เพื่ออวยพรให้มีสุขภาพแข็งแรง

วันที่ 7 ธันวาคม พ.ศ. 2544 มีการจัดพิธีสรงน้ำ () ณ โรงพยาบาลสำนักพระราชวัง ()  โดยผู้ประกอบพิธีได้อ่านข้อความส่วนหนึ่งจากหนังสือนิฮงโชกิ บทที่ 22 ซึ่งมีการกล่าวถึงจักรพรรดินีซูอิโกะ (จักรพรรดินีพระองค์แรกของราชวงศ์ญี่ปุ่นที่ได้ขึ้นครองราชย์) จากนั้นทำการประกอบพิธีโทกุโช เมเกน (読書鳴弦) โดยจะมีการดีดสายธนูที่ไม่มีลูกศร เพื่อขอพรให้มีความเจริญทางปัญญา และมีพระพลานามัยที่แข็งแรงสมบูรณ์ ถัดมามีการจัดพิธีเฉลิมพระนาม () ณ พระตำหนักโทงูในเขตพระราชฐานอากาซากะ ซึ่งเป็นธรรมเนียมราชสำนักที่จัดหลังจากการประสูติประมาณ 7 วัน ในพิธีนี้จะมีการตั้งพระนามและกำหนดสัญลักษณ์ประจำพระองค์ ตามธรรมเนียมแล้วพระราชธิดาในมกุฎราชกุมารจะได้รับพระราชทานพระนามจากจักรพรรดิ อย่างไรก็ตามในกรณีนี้ พระนามของพระองค์ถูกตั้งโดยพระบิดาและพระมารดาแทน ซึ่งทั้งสองพระองค์ได้ทรงทำการขอพระบรมราชานุญาตแล้ว  พระราชธิดาได้รับพระราชทานพระนามว่า "ไอโกะ" (ญี่ปุ่น: 愛子; โรมาจิ: *Aiko*) และเนื่องด้วยทรงเป็นพระราชธิดาในมกุฎราชกุมาร จึงทรงได้รับพระราชทานพระนามโกโชโงว่า "โทชิ" (ญี่ปุ่น: 敬宮; โรมาจิ: *Toshi-no-Miya*) ณ วันประสูติ พระองค์ทรงเป็นพระราชนัดดาในสมเด็จพระจักรพรรดิอากิฮิโตะ จึงทรงดำรงฐานันดร "ไนชินโน" หรือ เจ้าหญิงชั้นเอกแห่งราชวงศ์ญี่ปุ่น ตามกฎมณเฑียรบาลญี่ปุ่น มาตราที่ 6

พระนาม 愛子 (*Aiko*) ประกอบด้วยตัวอักษรคันจิสองตัวคือ 愛 (ความรัก) กับ 子 (เด็ก) รวมกันมีความหมายว่า "บุคคลอันเป็นที่รัก" โดยมีที่มาจากคัมภีร์เม่งจื๊อ บท "ริโร โชกุ โนะ เกะ" (離婁章句下) ในประโยคที่ว่า "ผู้มีเมตตาย่อมรักคน ผู้มีมารยาทดีก็ย่อมเคารพคน ผู้ที่รักคนย่อมมีคนรักตอบ ผู้ที่เคารพคนก็ย่อมมีคนเคารพตอบ" (仁者愛人、有礼者敬人。愛人者、人恒愛之、敬人者、人恒敬之) ส่วนพระนามโกโชโง "โทชิ" (敬宮) หมายถึง "บุคคลผู้ควรแก่การเคารพ"thumb|สัญลักษณ์ประจำพระองค์ ดอกโกโยสึสึจิในช่วงแรกหลังจากการประสูติ สื่อญี่ปุ่น, สำนักพระราชวัง, รวมทั้งสมเด็จพระจักรพรรดิอากิฮิโตะจะมีการออกพระนามของพระองค์ว่า "敬宮" (*Toshi-no-miya*) หรือ เจ้าหญิงโทชิ แทนพระนามจริง อีกทั้งสื่อต่างประเทศก็มีการออกพระนามของพระองค์ว่า Princess Toshi ด้วยเช่นกัน อย่างไรก็ตามในภายหลัง สื่อญี่ปุ่น และสำนักพระราชวังจะออกพระนามของพระองค์ด้วยพระนามจริงมากกว่า

สัญลักษณ์ประจำพระองค์ ถูกกำหนดเป็น ดอกโกโยสึสึจิ (ゴヨウツツジ)
### การขาดแคลนราชวงศ์ชายและข้อถกเถียงเรื่องการสืบสันตติวงศ์
thumb|เจ้าหญิงไอโกะ พระชนมายุ 3 เดือน
ในช่วงก่อนที่เจ้าหญิงไอโกะจะประสูตินั้น ญี่ปุ่นมีราชวงศ์ชายเหลืออยู่เพียง 3 พระองค์ และลำดับการสืบสันตติวงศ์ ณ ขณะนั้น ตามกฎหมายราชวงศ์ญี่ปุ่น มาตราที่ 2 เป็นดังนี้

# มกุฎราชกุมารนารูฮิโตะ พระบิดา
# เจ้าชายอากิชิโนะ มีพระธิดา 2 พระองค์
# เจ้าชายฮิตาจิ (พระราชอนุชาในสมเด็จพระจักรพรรดิอากิฮิโตะ) ไม่มีพระโอรส-พระธิดา

ในปี พ.ศ. 2536 หลังจากที่มกุฎราชกุมารนารูฮิโตะอภิเษกสมรสกับนางสาวมาซาโกะ โอวาดะ ซึ่งได้รับการแต่งตั้งเป็นมกุฎราชกุมารีมาซาโกะหลังการอภิเษกสมรส พระองค์ทรงรับแรงกดดันเป็นอย่างมากในการให้กำเนิดพระราชโอรสสำหรับการสืบสันตติวงศ์ จนใน พ.ศ. 2542 หลังจากที่อภิเษกสมรสได้ 6 ปี มีการรายงานข่าวออกมาว่ามกุฎราชกุมารีมาซาโกะทรงพระครรภ์ แต่ในเวลาถัดมาไม่นานพระองค์ก็ทรงแท้งพระราชบุตร 

วันที่ 12 เมษายน พ.ศ. 2544 ได้มีประกาศออกมาว่ามกุฎราชกุมารีมาซาโกะทรงพระครรภ์อีกครั้ง และได้ประสูติเจ้าหญิงไอโกะในวันที่ 1 ธันวาคม พ.ศ. 2544 thumb|250px|ราชวงศ์อิมพีเรียล เมื่อ พ.ศ. 2556

ซึ่งหากนับตั้งแต่เจ้าชายอากิชิโนะซึ่งประสูติเมื่อ พ.ศ. 2508 ราชวงศ์ญี่ปุ่นมีการประสูติของราชวงศ์ฝ่ายในติดต่อกันถึง 8 พระองค์ โดยเจ้าหญิงไอโกะทรงเป็นพระองค์ที่ 9 ทำให้สังคมในช่วงเวลานั้นเกิดความกังวลถึงปัญหาเรื่องการสืบสันตติวงศ์ในอนาคต เนื่องจากกฎมณเฑียรบาลญี่ปุ่น มาตราที่ 1 อนุญาตให้เพียงแค่บุรุษเท่านั้นที่สามารถขึ้นครองราชย์ได้ ด้วยสาเหตุนี้จึงมีการถกเถียงกันในหมู่ประชาชนเกี่ยวกับตัวกฎมณเฑียรบาลญี่ปุ่นว่า ควรจะแก้ไขให้สตรีสามารถขึ้นครองราชย์ได้ด้วยหรือไม่ เนื่องจากราชวงศ์ญี่ปุ่นในอดีตเคยมีบันทึกถึงการครองราชย์ของจักรรพรรดินีถึง 8 พระองค์ แต่ก็มีข้อโต้แย้งเช่นกันว่าเป็นแค่การครองราชย์เพียงชั่วคราวเนื่องจากสถานการณ์ทางการเมืองเท่านั้น (เช่น รัชทายาทชายตัวจริงยังไม่บรรลุนิติภาวะ) อีกทั้งจักรพรรดินีไม่เคยอภิเษกระหว่างครองราชย์ จึงไม่ได้ให้กำเนิดรัชทายาทเพื่อสืบบัลลังก์ต่อ จากข้อถกเถียงต่างๆ รวมทั้งสภาที่ปรึกษาได้ให้คำแนะนำแก่นายกรัฐมนตรีจุนอิจิโร โคอิซูมิ จึงทำให้ทางนายกรัฐมนตรีก็มีความตั้งใจในการแก้ไขกฎหมายนี้เช่นกัน และเริ่มมีการเตรียมร่างแก้ไขกฎหมายเพื่อนำเข้าสู่สภานิติบัญญัติ

แต่พอเจ้าหญิงอากิชิโนะตั้งพระครรภ์ และให้กำเนิดเจ้าชายฮิซาฮิโตะ ในปี พ.ศ. 2549 ทำให้นายกรัฐมนตรีระงับการส่งเรื่องขอแก้ไขกฎหมายฉบับนี้เข้าไปในสภานิติบัญญัติ ซึ่งนายชินโซ อาเบะ หัวหน้าเลขาธิการคณะรัฐมนตรี (ผู้ซึ่งเป็นตัวเก็งนายกรัฐมนตรีในสมัยหน้า) ได้ออกมาให้เหตุผลว่า “เรายังต้องการความเข้าใจร่วมกันในระดับชาติ ผมคิดว่าเราจำเป็นต้องมีการพูดคุยกันอย่างสงบ รอบคอบ และมีสติ เราคงยังไม่สามารถหารือเกี่ยวกับการแก้ไขกฎหมายนี้ได้อีกสักพัก เราคงต้องรอจนกว่าจะมีเวลาที่เหมาะสม”

ดังนั้นเจ้าชายฮิซาฮิโตะจึงทรงเป็นรัชทายาทลำดับที่ 3 ของราชวงศ์ญี่ปุ่น หลังประสูติทันที โดยเจ้าชายฮิซาฮิโตะทรงเป็นราชวงศ์ฝ่ายหน้าพระองค์ล่าสุดของราชวงศ์ญี่ปุ่นในรอบเกือบ 41 ปี ถึงแม้จะมีการประสูติของเจ้าชายฮิซาฮิโตะแล้วก็ตาม แต่ข้อถกเถียงเรื่องการสืบราชสันตติวงศ์โดยราชวงศ์หญิงก็ยังคงมีอยู่เรื่อยๆ เนื่องจากปัญหาไม่ได้ถูกแก้ไข แต่เป็นแค่การเลื่อนการแก้ไขออกไปชั่วคราวthumb|250px|เจ้าหญิงไอโกะ เมื่อ พ.ศ. 2559
### การศึกษา
* เดือนเมษายน พ.ศ. 2548 ทรงเข้าศูนย์พัฒนาการเด็กเล็ก () เขตชิบูยะ กรุงโตเกียว สัปดาห์ละ 2 วัน ซึ่งพระองค์ทรงมีกิจกรรมทางดนตรีและกิจกรรมอื่นๆร่วมกับพระสหาย เพื่อให้พระองค์ได้คุ้นเคยกับเด็กวัยเดียวกัน
* วันที่ 11 เมษายน พ.ศ. 2549 ทรงเข้าพิธีเข้ารับการศึกษาระดับชั้นอนุบาล โรงเรียนอนุบาลกากูชูอิน ()
* วันที่ 11 พฤศจิกายน พ.ศ. 2549 เมื่อพระชนมายุเข้า 5 ชัณษา ทรงเข้าพิธีสวมฮากามะ (着袴の儀) ตามธรรมเนียมราชวงศ์ ณ พระตำหนักโทงู ซึ่งสำหรับราชวงศ์ฝ่ายในจะทรงสวมชุดโคโซเดะ (小袖) สีม่วงอมแดงเข้ม พร้อมกับฮากามะ (袴) สีเดียวกันที่ทรงได้รับในวันประสูติ คลุมพระองค์ด้วยอุชิกิ (袿) และถือพัดอาโกเมโอกิ (衵扇)  

* วันที่ 15 มีนาคม พ.ศ. 2551 ทรงเข้าพิธีสำเร็จการศึกษาระดับชั้นอนุบาล 
* วันที่ 10 เมษายน พ.ศ. 2551 ทรงเข้าพิธีเข้ารับการศึกษาระดับชั้นระดับประถมศึกษา โรงเรียนประถมศึกษากากูชูอิน () 
* วันที่ 18 มีนาคม พ.ศ. 2557 ทรงเข้าพิธีสำเร็จการศึกษาระดับชั้นประถมศึกษา
* วันที่ 6 เมษายน พ.ศ. 2557 ทรงเข้าพิธีเข้ารับการศึกษาระดับชั้นมัธยมศึกษาตอนต้น โรงเรียนมัธยมหญิงกากูชูอิน () 
* วันที่ 22 มีนาคม พ.ศ. 2560 ทรงเข้าพิธีสำเร็จการศึกษาระดับชั้นมัธยมศึกษาตอนต้น 
* วันที่ 8 เมษายน พ.ศ. 2560 ทรงเข้าพิธีเข้ารับการศึกษาระดับชั้นมัธยมศึกษาตอนปลาย โรงเรียนมัธยมหญิงกากูชูอิน ()
* วันที่ 22 กรกฎาคม - 9 สิงหาคม พ.ศ. 2561 ทรงเข้าเรียนภาคฤดูร้อน ที่วิทยาลัยอีตัน สหราชอาณาจักร ซึ่งเป็นโครงการหนึ่งของโรงเรียนมัธยมหญิงกากูชูอิน () โดยพระองค์ทรงประทับอยู่ที่หอพักนักเรียนใกล้กับปราสาทวินด์เซอร์  
* วันที่ 22 มีนาคม พ.ศ. 2563 ทรงเข้าพิธีสำเร็จการศึกษาระดับชั้นมัธยมศึกษาตอนปลาย โรงเรียนมัธยมหญิงกากูชูอิน () 
* วันที่ 24 ตุลาคม พ.ศ. 2563 ทรงเข้าศึกษาระดับปริญญาตรี สาขาวิชาวรรณคดีญี่ปุ่นและภาษาญี่ปุ่น คณะอักษรศาสตร์ มหาวิทยาลัยกากูชูอิน () โดยปกติจะต้องมีการเปิดภาคการศึกษาแรกในช่วงเดือนเมษายน แต่ว่าเกิดภาวะการระบาดของโควิด 19 จึงทำให้การเข้าศึกษาของพระองค์ต้องล่าช้าออกไปจากปกติ
* วันที่ 20 มีนาคม พ.ศ. 2567 ทรงเข้าพิธีสำเร็จการศึกษาระดับปริญญาตรี
* วิทยานิพนธ์ของพระองค์มีหัวข้อเกี่ยวกับเจ้าหญิงชิกิชิ กวีหญิงในยุคกลาง และบทกลอนญี่ปุ่นของพระองค์

### การกลั่นแกล้งในชั้นเรียน
วันที่ 1 มีนาคม พ.ศ. 2553 ซึ่งเป็นช่วงที่พระองค์กำลังใกล้สำเร็จการศึกษาระดับชั้นประถมศึกษาปีที่ 2 พระองค์ทรงมีอาการปวดท้องและทรงรู้สึกวิตกกังวลอย่างมากระหว่างการเสด็จไปโรงเรียน จึงทรงไม่ได้เข้าเรียนในวันนั้น แล้วในวันถัดมาพระองค์เสด็จไปโรงเรียนเป็นแค่ช่วงสั้น ๆ และหลังจากนั้นพระองค์ก็ไม่ได้เสด็จไปโรงเรียนติดต่อกันเป็นเวลา 3 วัน

ทางสำนักพระราชวังออกมาแถลงว่า ในช่วงก่อนหน้านี้เจ้าหญิงทรงพระประชวรไข้ เลยไม่ได้เสด็จไปโรงเรียนอย่างสม่ำเสมอ จนกระทั่งวันที่ 1 มีนาคม พระองค์ทรงประชวรที่ท้องพร้อมกับอาการวิตกกังวล จึงได้ทำการสืบสวนกับทางโรงเรียนพบว่า มีนักเรียนหลายคนรวมทั้งเจ้าหญิงไอโกะ ถูกนักเรียนชายจากห้องเรียนอื่นในชั้นเรียนเดียวกันกลั่นแกล้งโดยใช้ความรุนแรง (乱暴) โดยทางโรงเรียนได้ดำเนินการแก้ไขสถานการณ์เรียบร้อยแล้ว เชื่อว่าไม่มีนักเรียนคนใดที่ตกเป็นเหยื่อโดยเฉพาะเจาะจง และเชื่อว่าไม่ใช่การกลั่นแกล้ง หวังว่ามาตรการที่ได้ดำเนินการไปจะได้ผล 

จากการแถลงของสำนักพระราชวังที่ปรากฏคำว่าความรุนแรง (乱暴) ในการแถลง จึงทำให้ทางโรงเรียนต้องออกมาชี้แจงว่า ในช่วงภาคเรียนที่ 1 มีนักเรียนชายที่อยู่ชั้นเดียวกันทำการขว้างปาสิ่งของ มีการวิ่งและส่งเสียงดังที่โถงทางเดิน ซึ่งทางโรงเรียนได้จัดการปัญหาเรียบร้อยแล้ว และเชื่อว่าพฤติกรรมของเด็กเหล่านี้ไม่เกี่ยวข้องต่อการไม่มาโรงเรียนของเจ้าหญิง

อย่างไรก็ตามในสัปดาห์ถัดมา เจ้าหญิงไอโกะก็เสด็จไปโรงเรียนตามปกติ โดยมกุฎราชกุมารีมาซาโกะ พระมารดา ได้เสด็จไปส่งพระองค์ที่โรงเรียนเป็นเวลาติดต่อกันถึง 1 ปี 7 เดือน จนกระทั่งเจ้าหญิงไอโกะสามารถเดินทางไปโรงเรียนได้ด้วยพระองค์เอง

### พิธีบรรลุนิติภาวะ
วันที่ 1 ธันวาคม พ.ศ. 2564 เจ้าหญิงไอโกะทรงมีพระชนมายุครบ 20 ชันษา ซึ่งถือว่าทรงบรรลุนิติภาวะตามประมวลกฎหมายแพ่งและพาณิชย์ของญี่ปุ่น อย่างไรก็ตามการจัดงานพิธีบรรลุนิติภาวะของพระองค์ จะจัดขึ้นในวันที่ 5 ธันวาคมแทน เนื่องจากพระองค์ทรงติดภารกิจทางการศึกษา

วันที่ 5 ธันวาคม พ.ศ. 2564 มีการจัดพิธีบรรลุนิติภาวะขึ้น โดยเจ้าหญิงไอโกะได้รับพระราชทานเครื่องราชอิสริยาภรณ์รัตนมงกุฎ ชั้นประถมาภรณ์ (มงกุฎดอกพอโลเนีย) จากสมเด็จพระจักรพรรดินารูฮิโตะ หลังจากนั้นทรงสวมเทียร์ร่าออกมาทักทายสื่อมวลชน อย่างไรก็ตามการจัดงานแถลงข่าวการบรรลุนิติภาวะของพระองค์กับสื่อมวลชน ถูกพิจารณาให้เลื่อนไปจัดในช่วงปิดภาคเรียนแทน ซึ่งตรงกับเดือนมีนาคมของปีถัดไป

โดยปกติแล้วเทียร์ร่าจะมีการจัดทำขึ้นมาใหม่ทุกครั้งเมื่อราชวงศ์หญิงบรรลุนิติภาวะ และจะต้องคืนเมื่อพระองค์เสกสมรสหรือลาออกจากฐานันดรศักดิ์ แต่ในกรณีของเจ้าหญิงไอโกะ ไม่ได้มีการจัดทำเทียร์ร่าขึ้นมาใหม่ เนื่องจากภาวะเศรษฐกิจในช่วงการระบาดของโควิด 19 พระองค์จึงทรงสวมเทียร์ร่าของพระปิตุจฉา (อดีตเจ้าหญิงซายาโกะ) ในงานพิธีแทน  อีกทั้งในภายหลังก็ไม่ได้มีการพิจารณาจัดทำเทียร์ร่าขึ้นมาใหม่เนื่องจากภาวะเศรษฐกิจของญี่ปุ่น

วันที่ 17 มีนาคม พ.ศ. 2565 มีการจัดงานแถลงข่าวต่อสื่อมวลชนเนื่องในการบรรลุนิติภาวะของพระองค์ หลังจากผ่านพิธีบรรลุนิติภาวะแล้ว เจ้าหญิงไอโกะจะมีส่วนร่วมในกิจกรรมทางราชสำนักอย่างเต็มพระองค์

## การเติบโตในบทบาทของสมาชิกราชวงศ์ญี่ปุ่น

### งานเทศกาลและพิธีการ
เจ้าหญิงไอโกะทรงตามเสด็จพระบิดาและพระมารดา เพื่อเข้าร่วมงานเทศกาลและพิธีการต่างๆ เช่น ชมการแข่งขันซูโม่ ณ สนามกีฬาแห่งชาติเรียวโกกุ กรุงโตเกียว (2549), ชมการแข่งขันฟุตบอลหญิงระดับชั้นมัธยมศึกษาตอนปลาย ณ สนามกรีฑา สวนโอลิมปิกโคมาซาวะ () กรุงโตเกียว  (2557), ชมนิทรรศการพิเศษเนื่องในวันครบรอบ 70 ปีการสิ้นสุดของสงครามโลกครั้งที่ 2 ณ พิพิธภัณฑ์อนุสรณ์แห่งชาติโชวะ () กรุงโตเกียว (2558), ชมนิทรรศการพิเศษครบรอบ 150 ปี ความสัมพันธ์ทางการทูตญี่ปุ่น-อิตาลี ณ พิพิธภัณฑ์เอโดะ (東京都江戸東京博物館) กรุงโตเกียว

### การเยือนต่างประเทศ
วันที่ 17 - 31 สิงหาคม พ.ศ. 2549 ทรงตามเสด็จพระบิดาและพระมารดา เยือนประเทศเนเธอร์แลนด์อย่างไม่เป็นทางการ ซึ่งเป็นการเสด็จไปต่างประเทศครั้งแรกของพระองค์

### การเยือนต่างจังหวัด
วันที่ 10 สิงหาคม พ.ศ. 2559 ทรงตามเสด็จพระบิดาและพระมารดา เยือนจังหวัดนากาโนะอย่างเป็นทางการ เพื่อรำลึกถึงวันแห่งภูเขาที่อุทยานแห่งชาติคามิโกจิ (上高地) ซึ่งเป็นการเสด็จเยือนต่างจังหวัดอย่างเป็นทางการครั้งแรกของพระองค์

### การสักการะศาลเจ้าอิเสะและสุสานพระจักรพรรดิ

* วันที่ 15 กรกฎาคม พ.ศ. 2557 ทรงตามเสด็จพระบิดา พระมารดา ไปเคารพสุสานจักรพรรดิโชวะ และจักรพรรดินีโคจุน ผู้ซึ่งเป็นพระปัยกา (ปู่ทวด) และพระปัยยิกา (ย่าทวด) ซึ่งเป็นการเสด็จไปเคารพครั้งแรกของพระองค์
* วันที่ 29 กรกฎาคม พ.ศ. 2557 ทรงตามเสด็จพระบิดา พระมารดา ไปเคารพศาลเจ้าอิเซะ จังหวัดมิเอะ ซึ่งเป็นการเสด็จไปเคารพครั้งแรกของพระองค์
* วันที่ 26 มีนาคม พ.ศ. 2567 ทรงเสด็จไปเคารพศาลเจ้าอิเซะ จังหวัดมิเอะ เพื่อรายงานการสำเร็จการศึกษาระดับปริญญาตรีของพระองค์
* วันที่ 27 มีนาคม พ.ศ. 2567 ทรงเสด็จไปเคารพสุสานจักรพรรดิจิมมู (จักรพรรดิพระองค์แรกของญี่ปุ่น) จังหวัดนาระ เพื่อรายงานการสำเร็จการศึกษาระดับปริญญาตรีของพระองค์
* วันที่ 25 เมษายน พ.ศ. 2567 ทรงเสด็จไปเคารพสุสานจักรพรรดิโชวะ และจักรพรรดินีโคจุน เพื่อรายงานการสำเร็จการศึกษาระดับปริญญาตรี และการเข้าทำงานในสภากาชาดญี่ปุ่น (日本赤十字社) ของพระองค์

## พระกรณียกิจ

### ตำแหน่งในองค์กร
วันที่ 1 เมษายน พ.ศ. 2567 หลังจากที่ทรงสำเร็จการศึกษาระดับปริญญาตรี เจ้าหญิงไอโกะทรงเริ่มงานเป็นพนักงานสัญญาจ้างเต็มเวลาที่สภากาชาดญี่ปุ่น (日本赤十字社)  สังกัดแผนกเยาวชนและอาสาสมัคร, สำนักงานส่งเสริมกิจกรรมอาสาสมัคร, กองส่งเสริมความร่วมมือ, สำนักกิจการสภากาชาดญี่ปุ่น แม้พระองค์จะเป็นพนักงานสัญญาจ้างเต็มเวลา แต่ก็ไม่ได้ทรงเข้าทำงานทุกวัน โดยจะมีการประสานงานกับทางสภากาชาดญี่ปุ่น เพื่อให้ทรงปฏิบัติพระกรณียกิจอื่น ๆ ได้ด้วย

### งานราชสำนัก

* ทรงตามเสด็จสมเด็จพระจักรพรรดิและสมเด็จพระจักรพรรดินีออกมหาสมาคม เนื่องในวันขึ้นปีใหม่ และวันเฉลิมพระชนมพรรษาของสมเด็จพระจักรพรรดิ
* ทรงเข้าร่วมพิธี "อูตาไก ฮาจิเมะ" (歌会始) ซึ่งเป็นธรรมเนียมประจำปีในพระราชสำนัก โดยจะมีการร่วมกันขับร้องบทกวีในท่วงทำนองโบราณตามแบบแผนดั้งเดิมของญี่ปุ่น
* ทรงเข้าร่วมพิธี "โคโช ฮาจิเมะ" (講書始) เป็นพิธีที่จัดขึ้นทุกปีในเดือนมกราคม โดยสมเด็จพระจักรพรรดิและสมเด็จพระจักรพรรดินี พร้อมพระบรมวงศานุวงศ์ จะเสด็จออกรับฟังการบรรยายจากผู้ทรงคุณวุฒิในสาขาวิชามนุษยศาสตร์ สังคมศาสตร์ และวิทยาศาสตร์
* ทรงเข้าร่วมงานเลี้ยงพระกระยาอาหารค่ำ ณ พระราชวังอิมพีเรียล เพื่อเลี้ยงต้อนรับแขกระดับประเทศ
* ทรงปฏิบัติหน้าที่เป็นผู้ต้อนรับเอกอัครราชทูตประจำประเทศญี่ปุ่นจากประเทศต่าง ๆ ที่สนามล่านกเป็ดน้ำชินฮามะ สำนักพระราชวัง เมืองอิชิกาวะ จังหวัดชิบะ
* ทรงเข้าร่วมงานเลี้ยงน้ำชาฤดูใบไม้ผลิและฤดูใบไม้ร่วง ซึ่งจัดโดยสมเด็จพระจักรพรรดิ เพื่อเลี้ยงต้อนรับแขกผู้มีเกียรติจากหลากหลายวงการในประเทศญี่ปุ่น ที่ เขตพระราชฐานอากาซากะ กรุงโตเกียว

### งานพิธีการ

* วันที่ 5 พฤศจิกายน พ.ศ. 2565 เจ้าหญิงไอโกะเสด็จทอดพระเนตรการแสดงมโหรีกางากุ ซึ่งเป็นวงออร์เคสตราอย่างราชสำนักญี่ปุ่น จัดขึ้นโดยสำนักพระราชวังญี่ปุ่น โดยเจ้าหญิงคาโกะดำเนินเสด็จด้วย

### การเยือนต่างจังหวัด

* วันที่ 26 - 27 มีนาคม พ.ศ. 2567 เสด็จเยือนจังหวัดมิเอะ เพื่อไปเคารพศาลเจ้าอิเซะ และเยี่ยมชมพิพิธภัณฑ์ประวัติศาสตร์ไซกู ซึ่งเป็นการเสด็จเยือนต่างจังหวัดด้วยพระองค์เองอย่างเป็นทางการครั้งแรกของพระองค์

## พระเกียรติยศ

### ลำดับพระอิสริยยศ

* 1 ธันวาคม พ.ศ. 2544 - ปัจจุบัน: **เจ้าหญิงไอโกะ** (愛子内親王; Princess Aiko) หรือ **เจ้าหญิงโทชิ** (敬宮; Princess Toshi)

### เครื่องราชอิสริยาภรณ์
* 91x91px|JPN Hokan-sho 1Class BAR‎‎ เครื่องราชอิสริยาภรณ์รัตนมงกุฎ ชั้นประถมาภรณ์ (มงกุฎดอกพอโลเนีย) (2564)

## เกร็ด

### การประสูติ
* ภายใน 2 วันของการประสูติ มีประชาชนกว่า 120,000 คนร่วมลงนามถวายพระพร และมีสารถวายพระพรจากนายกรัฐมนตรีจุนอิจิโร โคอิซุมิ
* วันที่ 8 ธันวาคม พ.ศ. 2544 ประชาชนกว่า 3,500 คนร่วมรับเสด็จเจ้าหญิงไอโกะตลอดเส้นทาง ตั้งแต่หน้าโรงพยาบาลสำนักพระราชวัง จนถึงพระตำหนักที่ประทับ
* พระบิดาและพระมารดา ทรงเรียกพระองค์อย่างลำลองว่า "ไอจัง" (愛ちゃん)

### การกีฬา
* ทรงโปรดการออกกำลังกายมาตั้งแต่ทรงพระเยาว์
* ขณะพระชนมายุ 4 ชัณษา ทรงโปรดการแข่งขันมวยปล้ำ จนถึงขั้นทรงจำชื่อและนามสกุลของผู้เข้าแข่งขันได้ และทรงเป็นแฟนตัวยงของกีฬาซูโม่
* ขณะพระชนมายุ 8 ชัณษา ทรงมีความสนใจในกีฬาเบสบอลเป็นอย่างมาก หลังจากที่ได้ทอดพระเนตรการแข่งขันเวิลด์เบสบอลคลาสสิก (WBC) ในปี พ.ศ. 2552 ซึ่งช่วงนั้นญี่ปุ่นได้แชมป์ 2 ปีติดต่อกัน อีกทั้งทรงได้ทอดพระเนตรการแข่งขันเบสบอลอาชีพที่สนามจิงกูเป็นครั้งแรก ซึ่งนักเบสบอลที่พระองค์โปรดคือเซอิจิ อุจิกาวะ (内川 聖一)
* ในชั้นประถมศึกษาปีที่ 5 พระองค์ทรงอยู่ชมรมบาสเกตบอล และได้มีการแข่งขันกับโรงเรียนอื่นๆ อีกทั้งทรงเล่นบาสเกตบอลหลังเลิกเรียนและในวันหยุดเป็นประจำ
* ทรงสามารถเล่นสกีในเส้นทางที่มีความท้าทายระดับสูง, ทรงสามารถว่ายน้ำได้เป็นระยะทาง 3 กิโลเมตร ณ ค่ายโรงเรียนริมทะเล, ทรงวิ่งจ็อกกิ้งกับพระบิดา, เล่นเทนนิสกับพระบิดาและพระมารดา, เล่นแบดมินตันและวอลเลย์บอลกับเจ้าหน้าที่สำนักพระราชวัง
thumb|สมเด็จพระจักรพรรดิ สมเด็จพระจักรพรรดินี และเจ้าหญิงไอโกะ พร้อมสุนัขทรงเลี้ยง พ.ศ. 2562
### สัตว์ทรงเลี้ยง
* สุนัขพันธ์ผสม 2 ตัวชื่อ "ปิ๊บปี้" (ピッピ) กับ "มาริ" (まり) เป็นสุนัขที่พลัดหลงเข้ามาในพระราชวัง ซึ่งพระบิดาและพระมารดาทรงรับมาเลี้ยงในปี พ.ศ. 2538 ก่อนที่เจ้าหญิงไอโกะจะประสูติ โดยทั้งสองตัวถือว่าเป็นสุนัขทรงเลี้ยง 2 ตัวแรกของเจ้าหญิงไอโกะ อีกทั้งในวันพิธีเข้ารับการศึกษาระดับชั้นอนุบาล โรงเรียนอนุบาลกาคุชูอิน () พระองค์ทรงสะพายกระเป๋าที่มีการปักลายเป็นสุนัขทรงเลี้ยงทั้ง 2 ตัวนี้ 
* สุนัขพันธ์ผสมชิบะชื่อ "ยูริ" (由莉) ทรงรับมาเลี้ยงในปี พ.ศ. 2552 โดยเจ้าหญิงไอโกะทรงตั้งชื่อให้ด้วยพระองค์เอง
* แม่แมวชื่อ "นิงเก็น" (ニンゲン) กับลูกแมวชื่อ "มี" (みー) ทรงรับมาเลี้ยงในปี พ.ศ. 2553 ซึ่งเป็นแมวที่หลงเข้ามาในเขตพระราชวัง โดยเจ้าหญิงไอโกะทรงตั้งชื่อให้ด้วยพระองค์เอง
* แมวชื่อ "เซเว่น" (セブン) ทรงรับมาเลี้ยงในปี พ.ศ. 2559 จากศูนย์พักพิงสัตว์ เขตโยชิดะ กรุงโตเกียว โดยชื่อเซเว่นมีที่มาจากการถูกพบบนตึกชั้น 7

### การศึกษา
* ทรงอยู่ชมรมออร์เคสตราของโรงเรียนประถมศึกษากากูชูอิน () และโรงเรียนมัธยมหญิงกากูชูอิน () โดยพระองค์ทรงเล่นเชลโล่ อีกทั้งได้มีการแสดงในงานเทศกาลของโรงเรียน
* ทรงพระปรีชาด้านการเรียน โดยมีรายงานออกมาในช่วงที่พระองค์กำลังศึกษาอยู่ชั้นประถมศึกษาว่า พระองค์ทรงได้เกรดเอเกือบทุกครั้ง  โดยพระองค์ทรงโปรดวิชาภาษาญี่ปุ่นเป็นพิเศษ ซึ่งในการสอบตัวอักษรคันจิพระองค์ทรงได้คะแนนเกือบ 100 คะแนนในหลายครั้ง แต่ทรงไม่โปรดวิชาคณิตศาสตร์ 
* เนื่องจากสถานการณ์โควิด 19 ทำให้การศึกษาในระดับมหาวิทยาลัยของพระองค์เป็นแบบเรียนออนไลน์โดยส่วนใหญ่ ซึ่งพระองค์ได้เข้าเรียนแบบปกติในชั้นปีที่ 4

### อื่น ๆ
* สาเหตุที่พระองค์เลือกเข้าทำงานที่สภากาชาดญี่ปุ่น (日本赤十字社) เนื่องจากพระองค์เห็นภาพข่าวของผู้ที่ทำงานเป็นอาสาสมัคร ณ พื้นที่ประสบภัยพิบัติ และได้ฟังประสบการณ์ของพระสหายของพระองค์ตอนที่ไปเป็นอาสาสมัคร ในช่วงมหาวิทยาลัย พระองค์ได้ลงทะเบียนเรียนวิชาที่เกี่ยวข้องกับสวัสดิการสังคมในมหาวิทยาลัย ความสนใจในกิจกรรมนี้ก็ยิ่งเพิ่มขึ้น อีกทั้งทรงได้รับโอกาสให้เข้าร่วมฟังการบรรยายพิเศษจากสภากาชาดญี่ปุ่นพร้อมกับสมเด็จพระจักรพรรดิและสมเด็จพระจักรพรรดินี และเยี่ยมชมนิทรรศการพิเศษที่สำนักงานใหญ่สภากาชาดญี่ปุ่น ซึ่งจัดขึ้นในวาระครบรอบ 100 ปีเหตุการณ์แผ่นดินไหวครั้งใหญ่คันโต ทำให้พระองค์รู้สึกสนใจในกิจกรรมของสภากาชาดญี่ปุ่น ที่พระองค์จะสามารถมีส่วนร่วมโดยตรงกับสังคมได้
* มีดอกกุหลาบ 3 สายพันธ์ที่มีการตั้งชื่อตามพระนามของพระองค์ ได้แก่ "ไฮเนส ไอ" (ハイネス愛), "ปริ้นท์เซส ไอโกะ" (プリンセス・アイコ), และ "รอยัล ปริ้นท์เซส" (ロイヤル・プリンセス) โดยทั้ง 3 สายพันธ์นี้มีการผสมพันธุ์ขึ้นมาใหม่ใน ปี พ.ศ. 2545 ซึ่งเป็นช่วงหลังจากที่เจ้าหญิงไอโกะประสูติไม่นาน

## พงศาวลี



## อ้างอิง

## แหล่งข้อมูลอย่างเป็นทางการ

* เว็บไซต์สำนักพระราชวังอิมพีเรียล (Imperial Household Agency) ภาษาอังกฤษ https://www.kunaicho.go.jp/eindex.html
* เว็บไซต์สำนักพระราชวังอิมพีเรียล (Imperial Household Agency) ภาษาญี่ปุ่น https://www.kunaicho.go.jp/
* ประกาศสํานักนายกรัฐมนตรี เรื่อง หลักเกณฑ์การทับศัพท์ภาษาเยอรมัน สเปน ญี่ปุ่น และมลายู ลงวันที่ 13 มีนาคม พ.ศ. 2561

หมวดหมู่:เจ้าหญิงญี่ปุ่น
หมวดหมู่:บุคคลจากโตเกียว
หมวดหมู่:พระราชธิดาในจักรพรรดิญี่ปุ่น